**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO „DĖL klaipėdos „Nykštuko“ mokyklos-darželio pavadinimo pakeitimo IR NUOSTATŲ PATVIRTINIMO“ PROJEKTO**

**1. Sprendimo projekto esmė, tikslai ir uždaviniai.**

Sprendimo projekto esmė – įgyvendinti Klaipėdos miesto savivaldybės bendrojo ugdymo mokyklų tinklo pertvarkos 2016–2020 metų bendrojo plano priemones.

Tikslas – įteisinti Klaipėdos „Nykštuko“ mokyklos-darželio struktūrinį pertvarkymą į lopšelį-darželį. Uždavinys – pakeisti Klaipėdos „Nykštuko“ mokyklos-darželio pavadinimą ir nuostatus.

**2. Projekto rengimo priežastys ir kuo remiantis parengtas sprendimo projektas.**

Šis sprendimo projektas parengtas, vykdant Klaipėdos miesto savivaldybės bendrojo ugdymo mokyklų tinklo pertvarkos 2016-2020 metų bendrojo plano, patvirtinto Klaipėdos miesto savivaldybės tarybos 2016 m. balandžio 28 d. sprendimu Nr. T2-119, priedo 1.2.9 papunktį. Pagal šią priemonę Klaipėdos „Nykštuko“ mokykla-darželis pertvarkomas į lopšelį-darželį, todėl keičiamas įstaigos pavadinimas ir nuostatai.

Šiuo sprendimo projektu teikiami Klaipėdos lopšelio-darželio „Nykštukas“ nuostatai paruošti, vadovaujantis Nuostatų, įstatų ar statutų įforminimo reikalavimais, patvirtintais Lietuvos Respublikos švietimo ir mokslo ministro 2011 m. birželio 29 d. įsakymu Nr. V-1164. Nuostatuose nurodoma, kad Klaipėdos lopšelyje-darželyje „Nykštukas“ bus įgyvendinamos ikimokyklinio ir priešmokyklinio ugdymo programos, ugdymas bus organizuojamas lietuvių kalba, taip pat apibrėžiamos kitos lopšelio-darželio veiklą reglamentuojančios nuostatos.

Vadovaujantis lietuvos Respublikos civilinio kodekso 2.43 straipsnio 1 dalimi apie Klaipėdos „Nykštuko“ mokyklos-darželio pavadinimo pakeitimą vieną kartą viešai bus pranešta įstaigos interneto svetainėje.

**3. Kokių rezultatų laukiama.**

Šiuo sprendimo projektu bus įteisintas Klaipėdos lopšelio-darželio „Nykštukas“ pavadinimas ir patvirtinti nauji įstaigos nuostatai.

**4. Sprendimo projekto rengimo metu gauti specialistų vertinimai.**

Neigiamų vertinimų negauta.

**5. Išlaidų sąmatos, skaičiavimai, reikalingi pagrindimai ir paaiškinimai.**

Nėra.

**6. Lėšų poreikis sprendimo įgyvendinimui.**

Papildomų lėšų nereikia, nes įstaiga iš jai skirtų lėšų padengs išlaidas, susijusias su pavadinimo pakeitimu ir nuostatų įregistravimu.

**7. Galimos teigiamos ar neigiamos sprendimo priėmimo pasekmės.**

Šio sprendimo projekto teigiamos pasekmės: bus planingai įgyvendinamas Klaipėdos miesto bendrojo ugdymo mokyklų tinklo pertvarkos 2016-2020 metų bendrasis planas; bus įteisintas Klaipėdos lopšelio-darželio „Nykštukas“ pavadinimas; bus padidintas ikimokyklinio ugdymo(si) vietų skaičius mieste.

Neigiamų pasekmių nenumatoma.

**PRIDEDAMA:**

1. Teisės aktų, nurodytų sprendimo projekto įžangoje, išrašai, 2 lapai.
2. Klaipėdos miesto savivaldybės administracijos direktoriaus 2011 m. balandžio 4 d. įsakymo Nr. AD1-637 „Dėl Klaipėdos „Nykštuko“ mokyklos-darželio nuostatų patvirtinimo“ kopija, 9 lapai.

Švietimo skyriaus vedėja Laima Prižgintienė